Voormalige Wits-man vas in VSADie Universiteit van die Witwatersrand (Foto: Samuella99 via Wikimedia Commons) ’n Voormalige senior bestuurder by die Universiteit van die Witwatersrand (Wits) se instituut vir reproduktiewe gesondheid en MIV (WRHI) is in Amerika in hegtenis geneem. Die bestuurder is in hegtenis geneem ná aantygings van wanbesteding van fondse. Die bedrag beloop ongeveer $230 000 (sowat R3 miljoen). Die beweerde ongerymdhede is oorspronklik deur die WRHI geïdentifiseer en daarna ondersoek. Hy het glo ná ondervraging met onmiddellike inwerkingtreding bedank. Daar is beslag gelê op sy skootrekenaar en ’n forensiese ouditproses is deur KPMG van stapel gestuur. Daar is ŉ strafregtelike saak teen hom aanhangig gemaak by die Suid-Afrikaanse Polisiediens (SAPD). Refilwe Mabula, woordvoerder vir die universiteit, het gesê wanbesteding van donateurfondse sal nie geduld word nie. “Die universiteit se stelsels, vinnige optrede en samewerking met ander rolspelers het verseker dat hierdie beweerde ongerymdhede vinnig geïdentifiseer, bestuur en hanteer is,” het Mabula gesê. Mabula het ook bygevoeg die finansiële verliese sal deur versekering gedek word en dat die WRHI-projek geen skade sal ly nie.